Sandstormia ei pääse tänään pakoon, jos kuuntelee HitMix-kanavaa.

Videolla Darude kertoo hittibiisistään.

Daruden eli Ville Virtasen legendaarinen Sandstorm täyttää tänä syksynä pyöreät 20 vuotta. HitMix-radiokanava kunnioittaa tätä suomalaisen musiikin kivijalkaa soittamalla tänään perjantaina koko vuorokauden pelkkää Sandstormia – siis koko vuorokausi putkeen yhtä ja samaa biisiä.

– Onhan tämä varsin poikkeuksellinen tempaus, mutta vähintäänkin poikkeuksellista on myös Sandstormin menestys. Uskomme, että tämä on juuri oikea tapa kunnioittaa Sandstormin huikeaa voittokulkua, sanoo HitMixin ohjelmapäällikkö Satu Risteli tiedotteessa.

Sandstorm on kiistatta Suomen ja yksi koko maailman menestyneimpiä kappaleita. Sitä on striimattu eri palveluissa yhteensä yli 350 miljoonaa kertaa. Biisi on myynyt platinaa Suomessa ja Englannissa ja kultaa Yhdysvalloissa, Saksassa sekä Ruotsissa. Sandstorm oli vuoden 2000 myydyin vinyyli koko maailmassa ja kappale on viihtynyt tanssilistojen kärjessä kymmenissä maissa.

Sandstorm on myös soinut lähes kaikissa suurissa urheilutapahtumissa ympäri maailmaa. Biisiä on kuultu niin NHL-matseissa kuin olympialaisissakin, joten se on tullut tutuksi myös sille yleisölle, joka ei ole tanssinut kappaleen tahdissa clubeilla.

Sandstorm nosti Daruden maailmanmaineeseen. Pete Anikari

– Onhan se nyt ihan hullua ja hullun siistiä, että omasta biisistä on tullut ilmiö.

– Ihanan hulluuden samoilla leveleillä on myös HitMixin soittomaratoni! Nyt vielä kun joku todistettavasti kuuntelee sen koko päivän. Olen analysoinut Sandstormin menestystä varmaan miljoonia kertoja yksikseni sekä kollegoiden ja ystävien kanssa pääsemättä mihinkään tyhjentävään ratkaisuun, mutta yksi asia on selvä: jokin siinä resonoi niin monissa ihmisissä, Ville Virtanen eli Darude itse toteaa tiedotteessa.

HitMix-kanavalla Sandstorm ehtii soida 24 tunnin aikana noin 350 kertaa.

HitMix kuuluu kaikkialla Suomessa suoratoistopalvelu Suplan kautta.